Primarul din Târgoviște, Daniel Cristian Stan, a aras atenția că râul Ialomiţa s-a transformat într-un râu de nămol care blochează sistemele de irigații și canalele de aducțiune pentru lacurile din Târgoviște.
Cauza acestui dezastru ecologic este dată de nămolul adus pe Ialomiţa în urma decolmatării barajului de la Pucioasa.
Nămolul ar fi blocat canalele de aducţiune pentru lacurile din Parcul Chindia şi din parcul de la Complexul Turistic de Nataţie şi a distrus culturile legumicultorilor din cartierul târgoviştean Matei Voievod, toate canalele de irigaţii fiind pline de mâl.
„În ultimele 10 zile, nu ştiu exact când a început să se producă lucrul acesta. Râul Ialomiţa a fost transformat într-un noroi mişcător. Se decolmatează barajul de la Pucioasa, cred. Nu am fost anunţaţi oficial de absolut nimic, dar tot ceea ce se scoate din barajul de la Pucioasa este deversat în aval şi blochează în municipiul Târgovişte tot ceea ce înseamnă priză la Iazul Morilor, prizele de alimentare cu apă pentru lacul din Parcul Chindia, pentru lacul de lângă Complexul Turistic de Nataţie şi, foarte important, toate canalele de irigaţii pentru cartierul Matei Voievod. Eu nu ştiu cine a luat această decizie şi de ce a luat-o”, a afirmat primarul Târgoviştei, potrivit Agerpres.
Primarul a precizat că a anunțat Garda de Mediu şi Agenţia de Mediu. De asemenea a fost sesizată şi Administraţia Bazinală Buzău.
“În momentul de faţă, pe toate canalele de aducţiune din Târgovişte avem mâl, nămol, cam jumătate de metru (…). Este incredibil ce s-a întâmplat. Sper să nu folosesc cuvinte mari, dar este un dezastru ecologic ce s-a întâmplat. Gândiţi-vă şi la fauna din zona aceasta, este distrusă toată. Absolut tot ce este aval de baraj este în momentul de faţă colmatat şi distrus. Vă rog să mergeţi să vedeţi cum este Ialomiţa în acest moment. Este scăzută şi este un nămol, este un râu de noroi în acest moment”, a spus primarul Daniel Cristian Stan.